**FINANSŲ IR BIUDŽETO SKYRIUS**

Ekonomikos, finansų ir biudžeto komitetui

**PLUNGĖS RAJONO SAVIVALDYBĖS 2023 M. BIUDŽETO FORMAVIMO GAIRĖS**

Vadovaujantis Plungės rajono savivaldybės administracijos direktoriaus 2022 m. rugsėjo 15 d. įsakymu Nr. DE-933 „Dėl Plungės rajono savivaldybės 2023 metų biudžeto projekto rengimo darbų grafiko patvirtinimo“, pradėtas rengti 2023 m. Savivaldybės biudžeto projektas.

2022 m. lapkričio 22 d. Lietuvos Respublikos Seimas patvirtino 2023 metų valstybės biudžeto ir savivaldybių biudžetų finansinių rodiklių patvirtinimo įstatymą.

Įstatymo projekte numatyta gyventojų pajamų mokesčio dalis (procentais), tenkanti visų savivaldybių biudžetams nuo šio mokesčio pajamų į konsoliduotus valstybės biudžetą ir savivaldybių biudžetus – 50,88 procento (2022 m. yra 48,07), gyventojų pajamų mokesčio dalis (procentais) – 1,1038 (2022 m. yra 1,1068).

Plungės rajono savivaldybei 2023 metams įstatymu patvirtintas gyventojų pajamų mokesčio planas – 28 527 tūkst. eurų, t. y. 3 mln. eurų, arba 11,8 procento didesnis nei šiuo metu 2022 metams patvirtintas gyventojų pajamų mokesčio planas. Prognozuojama, kad 2022 m. GPM pajamų planas bus įvykdytas.

2023 metų valstybės biudžeto ir savivaldybių biudžetų finansinių rodiklių patvirtinimo įstatyme GPM kintamojoje dalyje yra numatytos lėšos – 1438 tūkst. eurų:

1. minimaliems koeficientas padidinti – 131 tūkst. eurų;
2. pareiginės algos (atlyginimo) baziniam dydžiui padidinti – 359 tūkst. eurų;

3. minimaliajai mėnesinei algai padidinti – 333 tūkst. eurų;

4. kultūros darbuotojams darbo užmokesčiui padidinti – 87 tūkst. eurų;

5. biudžetinių įstaigų vadovaujančių darbuotojų minimaliems pareiginės algos koeficientams padidinti – 36 tūkst. eurų;

6. pedagoginių darbuotojų, vykdančių neformalųjį vaikų švietimą ir ikimokyklinį, priešmokyklinį ugdymą darbo užmokesčiui padidinti – 492 tūkst. eurų.

Įvertinus prognozuojamas pajamas iš GPM, pajamas ir mokesčius iš turto, rinkliavas ir kitas pajamas, savarankiškosioms funkcijoms vykdyti 2023 m. planuojame 31 293 tūkst. eurų (be likučių iš 2022 m., nes šiuo metu jie nežinomi), t. y. 3 mln. eurų, arba 10 procento daugiau nei šiuo metu 2022 metams patvirtintas planas savarankiškosioms funkcijoms vykdyti.

Plungės rajono savivaldybės biudžeto pajamos savarankiškosioms funkcijoms vykdyti 2022 m. – 2023 m.



Biudžeto asignavimų valdytojai yra pateikę biudžeto projektus (poreikius). Jie nagrinėjami, analizuojami. Rengiant projektą vadovaujamasi Savivaldybės tarybos sprendimais, Administracijos direktoriaus įsakymais, kuriais yra patvirtinti išlaidų skaičiavimo principai. Taip pat atsižvelgiama ir į įstaigų pateiktus projektus.

Visų švietimo įstaigų lėšos darbo užmokesčiui skaičiuojamos vadovaujantis Savivaldybės administracijos direktoriaus patvirtintais apskaičiavimo tvarkos aprašais. Šiems aprašams rengti buvo sudarytos komisijos, kuriose dirbo ir švietimo įstaigų vadovai. Patvirtintuose aprašuose numatytas atlyginimo didinimas vidutiniškai 0,6 koeficiento kiekvienai pareigybei. Įvertintas bazinis dydis –186 eurai ir MMA – 840 eurų. 2023 m. biudžeto projekte savarankiškosioms funkcijoms vykdyti darbo užmokesčiui apskaičiuota suma – 17,5 mln. eurų, iš jų: universalaus sporto ir sveikatingumo komplekso darbuotojų atlyginimams – 216,6 tūkst. eurų. Apskaičiuotos lėšos darbo užmokesčiui yra apie 3 mln. eurų daugiau nei 2022 m. Ši suma dar bus tikslinama, kai bus žinomos Savivaldybei skiriamos dotacijos.

Kitos išlaidos švietimo įstaigoms apskaičiuojamos vadovaujantis Administracijos direktoriaus patvirtintose biudžeto lėšų apskaičiavimo tvarkose nustatytais normatyvais.

2023 m. Savivaldybės įstaigų šildymo, elektros energijos išlaidos apskaičiuojamos pagal Vietos ūkio skyriaus pateiktus šilumos ir elektros energijos sunaudojimo kiekius. Planuojama, kad metų eigoje, keičiantis paslaugų kainoms, bus tikslinamas ir išlaidų planas. 2022 m. buvo skaičiuojama atsižvelgiant į kasines išlaidas.

2023 m. įstaigų kitoms išlaidoms apskaičiuota suma – apie 4,4 mln. eurų, ir tai yra 1,2 mln. eurų daugiau nei 2022 metais tvirtinant biudžetą.

Socialinėms pašalpoms ir kompensacijoms skaičiuoti ir mokėti bei teikiamai paramai organizuoti 2023 m. lėšų poreikis – 3,7 mln. eurų arba 0,7 mln. eurų daugiau nei 2022 m.

Programoms, finansuojamoms iš savarankiškųjų funkcijų, lėšų poreikis yra virš 5,6 mln. eurų, 2022 m. biudžete šioms programoms yra numatyta 4,9 mln. eurų.

Kaip ir kiekvienais metais, biudžeto lėšų poreikis yra žymiai didesnis nei biudžeto galimybės.

Šiuo metu 2023 m. biudžeto projekto parengtame variante biudžetas nesubalansuotas 3,3 mln. eurų. Po užbaigiamosios apyvartos sužinosime 2022 m. nepanaudotų lėšų likutį ir dar kartą bus peržiūrėtos suplanuotos išlaidos, kad jos būtų lygios pajamoms.

2023 metų Savivaldybės biudžetą planuojama tvirtinti 2023 m. sausio 26 d.

Finansų ir biudžeto skyriaus vedėja Daiva Mažeikienė